钦定古今图书集成/明伦汇编/氏族典/第073卷 > 朱祐棨
## 钦定古今图书集成/明伦汇编/氏族典/第073卷 > 朱祐棨

按《名山藏分藩记》：淮康王薨，清江王见淀子祐棨嗣
立。王游戏无度，左右倚势横暴，境内苦之。左长史庄
典以王不顺，请自免，诏止之。会饶州推官汪文盛与
王府不相悦，有顾嵩者病风，持刀撞入王门大叫。王
执诘之，嵩谬言“汪推官使我来杀王。”典以告镇巡官。
时镇守太监黎安以事至饶，其随骑近端礼门被挞，
安以为辱，怨王。而先是，王有名琴焉，曰《天风环珮》，其
音殊绝。宁王宸濠谋之不得，又求王滨湖地，王弗与，
坐是嗾。安举奏王过，典不能救，并及文盛被诬事。王
亦奏辩，下抚按详讯。安与宸濠谋，不候报，遽逮典及
府中官较鞫之，典辞不逊。宸濠复使人将至府，棰击
之，死狱中，他所连死甚众。于是王奏安挟仇杀典以
脱嵩，及纵参随堂等吓取民财，上遣司礼太监张钦、
都御史金献民、锦衣指挥使薛玺往按。王畏宸濠，不
敢奏。钦等又为安讳护，遂言王听信奸徒为恶，请严
戒之。淮府军较坐戍边者二十馀人，刑部覆奏，诏从
之。而典冤竟弗白，正德十七年也。王薨，谥为《定王》，凡
二十年。